Frende Forsikring

Historie

Frende Forsikring ble startet i 2007 av fire sparebanker. Ideen om et felleseid forsikringsselskap var sådd allerede i 2004. Initiativtakeren var Fana Sparebank, en lokal bank i Bergen. Som alliansefri bank med vekstambisjoner var forsikring et av områdene banken så vekstmuligheter. Banken hadde ikke alene ressurser til å starte et eget forsikringsselskap. Det måtte eventuelt gjøres sammen med andre. 
Banken luftet derfor ideen om eget skadeforsikringsselskap for to andre sparebanker i januar 2005, henholdsvis Sparebanken Vest og Sparebanken Øst. Ideen slo ikke an, og tanken om å starte et nytt selskap ble lagt død – inntil videre. Fana Sparebank ga imidlertid ikke opp tanken, og i februar 2006 ble ideen tatt frem på ny. Denne gangen fikk banken positiv respons fra Sparebanken Vest, Sparebanken Øst og Helgeland Sparebank. 
I fellesskap begynte de fire bankene å bearbeide videre planer. Underveis ble det klart at det også måtte dannes et livsforsikringsselskap. Grunnen var at både Sparebanken Vest og Helgeland Sparebank hadde store porteføljer med livsforsikring og helhetstankegangen var fremtredende. Prosjektet ble derfor utvidet til også å gjelde livsforsikring.
Arbeidstittelen på det felles prosjektet var «Beta Forsikring», og i april 2007 ble beslutningen om å etablere to nye forsikringsselskap, et livselskap og et skadeselskap, offentliggjort. Selv om de fire bankene alene hadde mulighet til å etablere to nye forsikringsselskap, ble det tidlig signalisert at de gjerne ønsket flere uavhengige sparebanker med på eiersiden. 
Det ble besluttet at de nye selskapene skulle ha hovedkontor i Bergen og salget av forsikringer skulle foregå gjennom bankenes salgsnett. Ambisjonen var at forsikringsselskapene skulle være operative innen våren 2008, forutsatt at myndighetene ga konsesjon. 
I juni 2007 ble nøkkelpersonell i forsikringsselskapene ansatt, ledergrupper etablert og IT-systemer anskaffet. Produkttilbudet ble utviklet, og en rekrutteringsprosess for nær 100 medarbeidere ble iverksatt. Det norrøne navnet Frende Forsikring ble lansert i oktober 2007 etter at 409 navneforslag var vurdert .
Livsforsikringsselskapet fikk konsesjon fra Finansdepartementet 3. desember 2007 , og solgte sin første forsikring i desember 2007. Frende Skadeforsikring fikk konsesjon 24. januar 2008 , og solgte sine første produkter samme måned. I oktober 2009 startet salget av bedriftsprodukter, primært rettet mot SMB–markedet.

Ny eier og distribusjon

I 2014 kom Sparebanken Sogn og Fjordane inn som fjerde største eier med en aksjepost på ti prosent. For Frende betød dette at selskapet økte distribusjonen i et bankens geografiske område. Eierbankene har nå 228 filialer med 920 selgere, og selskapet er representert i 13 fylker. 
Tidlig i 2014 etablerte Frende en egen franchisekanal, som et ledd i selskapets videre vekststrategi utenfor eierbankenes geografiske nedslagsområder. Per 1. mars 2015 var det gjennom de tre franchisetakerne Eser AS, Stormer AS og Manita AS etablert salgssentre i Bjugn, Bodø, Fauske, Finnsnes, Hamar, Harstad, Meløy, Moss, Namsos, Narvik, Stokmarknes, Svolvær, Tromsø, Trondheim, Trysil og Vinstra.
I februar 2015 ansatte styrene i Frende Forsikring ny felles administrerende direktør, Vegar Styve . Styreleder i selskapene er Jan Erik Kjerpeseth fra Sparebanken Vest.